Kõik, mis on sel planeedil tekkinud, on üdini loomulik, puhas ja püha. Süvaökoloogid tahaksid seda au pakkuda vaid välistest jõududest puutumata metsikule loodusele, mõeldes väliste jõudude  all eelkõige inimesi ja masinaid. Kuid kas pole kogu planeet niisugune puutumata metsiku looduse ala? On seda iial saanud mõjutada mingisugused ebaloomulikud välised jõud? Isegi kui siin oleksid käinud tulnukad, nihutab see üksnes ala piiri pisut laiemaks. Lõpuks on ju kogu universum üks puutumata ja metsik reservaat, üdini loomulike evolutsiooniliste protsesside mängumaa. Mil moel võiksid ebaloomulikud protsessid leida võimaluse sekkuda selle planeedi loomulikku arengusse, seda rikkuda? Ei, kõike, mida  siin planeedil ja üldse kogu universumis kohtame, tuleb pidada loomulikuks, puhtaks ja pühaks. On ainult üks loodus.